Kõikide kurbade rõõm

Kõikide kurbade rõõm (kirikuslaavi keeles Всех скорбящих Радость) on Jumalaema ikoon, sellenimelisi ja sama kompositsiooniga imettegevaid ikoone on tuntud vähemalt kolm. Nimetatakse ka Kõigi kurbade rõõm, Kõikide kurbade rõõmu Jumalaema või Jumalaema Kõikide kurbade rõõmu pühakuju. Ikoonitüüp on pärit 17. sajandist ning on seotud 1688. aastal Moskvas toimunud imega. Tegemist on puhtalt Venemaa ikoonitüübiga, millel pole analoogiaid kunagise Bütsantsi territooriumi maade ega ka Lääne-Euroopa religioosses kunstis. Tuntuim kolmest on Moskva Kõikide kurbade rõõmu ikoon, mille mälestuspäeva tähistatakse 24. oktoobril. Moskva patriarhi Joakimi (1621–1690) õde Jevfimija tervenes imepärasel viisil paranematust haavast küljel pärast seda, kui ta oli, kuuletudes häälele, otsinud Issanda Muutmise kirikust Ordõnkal üles selle ikooni ja lasknud pidada preestril selle ees palvuse koos veepühitsusega. Alates toimumisest 1688. aastal on see päev Moskva ikooni järgi ja esimese ime järgi ikooni tähtsaim mälestuspäev. Tuntud on ka Peterburi Kõikide kurbade rõõmu ikoon, mille mälestuspäev on 23. juulil. Ikoon sai kuulsaks imepärase pääsemisega, kui 1888. aastal tabas Peterburi klaasitehase Tihvini Jumalaema ikoonile pühitsetud kabelit välgulöök, mis süütas kabeli ja Kõikide kurbade rõõmu ikoon jäi ainsana tulest puutumata. Pärast tulekahju leiti ikooni külge jäänuna kaksteist korjanduskarbi münti. Peterburi ikoonist pärineb tava kujutada või kinnitada Kõikide kurbade rõõmu Jumalaema ikoonile münte. Kolmanda imettegeva Kõikide kurbade rõõmu ikooni mälestuspäev on 19. november. Ikooni keskel seisab mandorlaga ümbritsetud Jumalaema. Vahel on ta kujutatud tõstetud kätega palvetavana või õnnistavana (nagu Peterburi ikoonil), vahel Jeesuslapsega süles ja üht kätt žestiks tõstes (nagu Moskva ikoonil). Mõnikord on Jumalaema kujutatud krooniga ja skeptriga nagu valitseja. Jumalaema pea kohal ikooni ülaosas on kõigeväeline Kristus (Moskva ikoonil Kolmainsus, ikonograafia, mis 17. sajandist alates kirikukogu poolt keelati), Jumalaemast kahel pool on hõljumas inglid. Ikooni alumises pooles ümbritsevad Jumalaema abipalujad, kes on kujutatud koos erinevate esemetega, mis viitavad nende hädale – kepp tähistab vigast või lombakat, side silmadel pimedat. Jumalaema Kõikide kurbade rõõmu ikoon 19. sajandi algusest Peterburi Jumalaema Kõikide kurbade rõõmu ikoon müntidega, 19. sajandi lõpp Krooni ja skeptriga Jumalaema ja hädalisi aitavad inglid. 18. sajandi algus Krooni ja skeptriga Jumalaema mandorlas, ümber inglid ja pühakud. 18. sajandi lõpp Tsaaritar Natalja Aleksejevna Kõikide kurbade rõõmu ikoon Moskva kirikus, kaetud hinnalise riisaga. 19. sajandi keskpaik. Abivajajaid pole, ümbritsevad inglid ja kaksteist apostlit Jumalaema kroonituna ja Jeesuslapsega. 19.–20. sajandi vahetus Emailitud väike metallist ikoon ingliteta. Teisel poolel pühakute rühm. Enne 1917. aastat Kõikide kurbade rõõmu ikooni auks on 1863. aastal kirjutatud akatist. "Arhiivikoopia". Originaali arhiivikoopia seisuga 25. aprill 2019. Vaadatud 25. aprillil 2019.{{netiviide}}: CS1 hooldus: arhiivikoopia kasutusel pealkirjana (link) http://www.pravenc.ru/text/155562.html Lasteleht (Metropoolia vaheleht). 2011 27357 Ikoon "Kõikide Kurbade Rõõmu Jumalaema", 19.saj. keskpaik (tempera, puit) kultuurimälestiste riiklikus registris Ikoone Wikimedia Commonsis Ikoon kultuurimälestiste riiklikus registris (kirjeldus) MPEÕK Narva-Jõesuu Püha Vladimiri kiriku ikoon kultuurimälestiste riiklikus registris (foto) MPEÕK Narva Issanda Ülestõusmise Peakiriku ikoon kultuurimälestiste riiklikus registris (fotod) MPEÕK Lohusuu Jumalailmumise kiriku ikoon kultuurimälestiste riiklikus registris (fotod)